Na temelju članka 14. Zakona o zaštiti od požara („Narodne novine„, broj 92/10), članaka 26. stavka 2. Zakona o komunalnom gospodarstvu („Narodne novine“, broj: 68/18, 110/18 i 32/20), članka 4. stavka 1. točke 4. Odluke o komunalnim djelatnostima u Gradu Križevcima („Službeni vjesnik Grada Križevaca“, broj 07/20) i članka 18. Statuta Grada Križevaca („Službeni vjesnik Grada Križevaca“, broj 4/09, 1/13, 1/16, 1/18, 3/18 - pročišćeni tekst, 3/20, 1/21. i 3/22),

potrebno je donijeti

**ODLUKU**

**o ustrojstvu i načinu obavljanja dimnjačarske službe**

**na području grada Križevaca**

**I. OPĆE ODREDBE**

**Članak 1.**

Ovom Odlukom uređuje se ustrojstvo i način obavljanja dimnjačarske djelatnosti, na području Grada Križevaca (u daljnjem tekstu: Grad), kao službe od posebne društvene važnosti, rokovi čišćenja i kontrole dimovodnih i ventilacijskih objekata, naknade za obavljanje dimnjačarske usluge kao i nadzor nad obavljanjem dimnjačarske službe radi sprečavanja i otklanjanja opasnosti od požara i eksplozije, trovanja, očuvanja čovjekove okoline, sprečavanja zagađivanja zraka, vode i drugog – i to na svim objektima na kojima se dimovodni i ventilacioni objekti nalaze.

Dimnjačarska je služba komunalna djelatnost i mora se obavljati trajno prema propisima i pravilima struke.

 Dimnjačarska usluga je obvezna komunalna usluga koja je definirana u Zakonu o komunalnom gospodarstvu te podrazumijeva čišćenje i kontrolu dimnjaka, dimovoda i uređaja za loženje u građevinama za sve korisnike.

**Članak 2.**

Zadatak je dimnjačarske službe da kontrolom, pregledima, mjerenjem i čišćenjem održava dimovodne objekte (dimnjake, sve vrste ložišta, dimovodne kanale za sve vrste goriva, spojne dimovodne cijevi, fasadne odvodne kanale te ventilacione kanale).

Dimnjačarska služba mora se obavljati redovito i u predviđenim rokovima.

Dimnjačarski poslovi obuhvaćaju slijedeće radove:

1. Kontrolu i čišćenje dimovodnih objekata
2. Kontrolu i čišćenje na dimovodne objekte priključenih ložišnih uređaja na kruto, tekuće i plinovito gorivo: štednjaci i peći svih vrsta i namjena (osim kalijevih peći), pećnice i slični uređaji za pripremanje hrane u domaćinstvima, ugostiteljskim objektima svih vrsta i namjena, industrijskim i gospodarskim objektima, školama i drugim pravnim subjektima
3. Kontrolu i čišćenje željeznih i kupaonskih peći
4. Kontrolu i čišćenje uređaja svih vrsta centralnog i etažnog zagrijavanja prostorija i vode
5. Pod obavezno čišćenje i kontrolu ne potpadaju peći od gline (kalijeve peći)
6. Poduzimanja mjere za zaštitu okoliša te zaštitu zdravlja i života ljudi, te sprečavanje požara
7. Vršenje nadzora nad radom dimnjačarske službe
8. Mjerenje emisije sastava dimnih plinova, nepropusnosti i emisije ložišta te funkcionalnosti dimovodnih i ventilacionih kanala
9. Kontrola i čišćenje ventilacionih kanala
10. Pregled dimnjaka i dimovodnih kanala i ventilacija sa izdavanjem stručnog nalaza – atesta (postojećih, novo izvedenih ili saniranih).

**Članak 3.**

Dimovodnim objektima smatraju se građevine, postrojenja i uređaji koji služe za loženje te odvod dimnih plinova iz ložišta za sve vrste goriva, sabirnice čađe i drugi dijelovi dimnjaka.

Ventilacionim objektima na prirodni uzgon smatraju se ventilacioni objekti koji služe za dovod i odvod zraka za rad ventilacionih sistema svih vrsta objekata koje imaju ventilacioni sistem na prirodni uzgon.

Uređaji za loženje smatraju se uređaji za izgaranje krutih, tekućih i plinovitih tvari koji su priključeni na dimovodni objekt.

Obveznim korisnikom dimnjačarskih usluga smatraju se svi vlasnici, posjednici ili korisnici svih vrsta građevinskih objekata kojima je potrebno izvršenje dimnjačarskih poslova iz čl. 2 i koji imaju dimovodne ili ventilacione objekte iz čl. 3. u potpunom ili djelomičnom vlasništvu ili korištenju – upravitelji objekata, zgrada ili ovlašteni predstavnik vlasnika ili suvlasnika objekata, zgrade i sl. (u daljnjem tekstu: korisnici usluga).

Ovlašteni dimnjačar je pravna osoba koja obavlja dimnjačarsku djelatnost sukladno ovoj Odluci.

Dimnjačar je stručna osoba koja obavlja dimnjačarske poslove, a zaposlena je kod Ovlaštenog dimnjačara.

 **II. USTROJSTVO DIMNJAČARSKE SLUŽBE**

**Članak 4.**

Dimnjačarsku djelatnost na području Grada Križevaca obavlja Komunalno poduzeće d.o.o., Cubinec, Donji Cubinec 30A (u daljnjem tekstu: ovlašteni dimnjačar).

**Članak 5.**

Područje na kojem se vrši dimnjačarska služba je određeno granicama JLS Grada Križevaca, te se na temelju naknada za kontrolu i čišćenje dolazi do ekonomske isplativosti za vršitelja dimnjačarske službe kao i za uzdizanje stručnog kadra i unapređenja struke (nabave tehnički naprednije opreme, alata i dr.)

**Članak 6.**

Ovlašteni dimnjačar na području na kojem pruža dimnjačarsku uslugu, mora voditi kontrolnu knjigu za svakog korisnika usluga.

Isto tako mora imati kartoteku (katastar) dimovodnih i ventilacionih objekata na području na kojem pruža dimnjačarsku uslugu – koji mora ažurirati najmanje jednom godišnje.

Svi dimnjačari koji obavljaju dimnjačarske poslove, a zaposleni su kod ovlaštenog dimnjačara, moraju imati, na vidljivom mjestu istaknutu oznaku.

Oznaka iz prethodnog stavka mora sadržavati:

* Naziv ovlaštenog dimnjačara
* Ime i prezime dimnjačara
* Sliku dimnjačara

U slučaju promjene ovlaštenog dimnjačara, prošli davatelj nije dužan predati svoju kartoteku (katastar) novom davatelju dimnjačarske usluge. To se može učiniti samo uz, za njega zadovoljavajuću, novčanu naknadu.

**III. DIMOVODNI I VENTILACIONI OBJEKTI**

**Članak 7.**

Pod dimovodnim i ventilacionim objektima, iz čl. 3. ove Odluke za koje je predviđena obavezna kontrola, čišćenje te pregledavanje i mjerenje u određenim rokovima podrazumijevaju se:

* dimnjaci u svim vrstama građevinskih objekata bez obzira na namjenu istih, bez obzira na vrstu ili sistem dimnjaka kao i na vrstu građevinskog materijala
* dimovodne cijevi svih sistema i materijala izvedbe
* dimovodni kanali svih sistema i materijala izvedbe
* ložišta svih vrsta i namjena, na kruta, tekuća i plinovita goriva i alternativa goriva, osim kalijevih peći
* fasadni plinski aparati
* ventilacioni objekti svih tipova i sistema bez obzira na vrstu građevinskih materijala, te fasadni odvodi.

**IV. ROKOVI OBVEZNIH PREGLEDA, KONTROLE I ČIŠĆENJA**

**Članak 8.**

Obavezno se pregledavaju, kontroliraju, vrše mjerenja i čiste dimovodni i ventilacioni objekti svih vrsta navedeni u člancima 2. i 7. ove Odluke.

**Članak 9.**

Korisnici usluge dužni su omogućiti redovno čišćenje, kontrolu i nesmetan pristup dimovodnim objektima i rad na istim i to svakim radnim danom (od ponedjeljka do petka) u vremenu od 7 – 15 sati.

Izvan vremena navedenog u st. 1. ovog članka, mogu se obavljati navedeni radovi, ali samo po prethodnom sporazumu obiju strana (ovlaštenog dimnjačara i korisnika usluga).

Korisnici usluge koji dimovodne i ventilacijske objekte ne koriste dužni su o tome pismenom izjavom (ovjerenom kod javnog bilježnika) obavijestiti ovlaštenog dimnjačara, odmah po nastanku takvih okolnosti.

Korisnici usluge obavezni su spriječiti svako neovlašteno korištenje dimovodnog objekta. Ukoliko korisnici dimovodnog ili ventilacionog objekta koriste dimovodne objekte protivno ovjerenoj izjavi, sami snose svu odgovornost u slučaju nezgode ili nastale materijalne štete.

Korisnici su dužni svaku promjenu aparata ili ložišta, svaku promjenu lokacije aparata ili ložišta, te bilo kakvu izmjenu na dimovodnim objektima prijaviti ovlaštenom dimnjačaru, u protivnom za sve moguće posljedice sami snose odgovornost.

**Članak 10.**

Dimovodni objekti čiste se i/ili kontroliraju u slijedećim vremenskim intervalima:

* ako su na njih priključene ložišne naprave (peći svih vrsta) na kruta ili tekuća goriva: u stambenim zgradama, stanovima, obiteljskim kućama, poslovnim zgradama i prostorijama – minimalno 3 (tri) puta godišnje.
* Dimovodni objekti svih tipova i vrsta koje se ne koriste, kojima su propisno zazidani priključci, te tzv. rezervni dimnjaci kontroliraju se i po potrebi čiste svake dvije godine.
* Ventilacijski objekti kod kojih se koristi prirodna ventilacija (a ne prisilna – mehanička) kontroliraju se i čiste – minimalno 1 (jednom) u dvije godine.
* Dimovodni objekti, ako su na njih priključene ložišne naprave na plinsko gorivo tipa B: u stambenim zgradama, stanovima, obiteljskim kućama, poslovnim zgradama i prostorima kontroliraju se i čiste – minimalno 2 (dva) puta godišnje.
* Dimovodni objekti, ako su na njih priključene ložišne naprave na plinsko gorivo tipa C: u stambenim zgradama, stanovima, obiteljskim kućama, poslovnim zgradama i prostorima kontroliraju se – minimalno 1 (jednom) godišnje na nepropusnost
* Sabirališta čađe u dimnjacima čiste se prema potrebi, a najmanje 1 (jednom) godišnje, dok je isto obavezno prilikom svakog čišćenja dimnjaka kod peći na kruta goriva.

Prilikom čišćenja dimnjaka, dimnjačar je u obvezi očistiti i dimnjaču ukoliko ista ima otvor za čišćenje, te se takva usluga ne naplaćuje dodatno.

Ukoliko dimnjača nema otvor za čišćenje, dimnjačar nije dužan istu čistiti bez naknade, nego se ista čisti samo na zahtjev Korisnika usluge i naplaćuje sukladno Cjeniku.

**Članak 11.**

Uređajima na plinsko gorivo tipa B, iz prethodnog članka, smatraju se naprave s dimovodnim uređajem koje zrak za izgaranje uzimaju iz prostorije (ložište je ovisno o zraku u prostoriji).

Uređajima na plinsko gorivo tipa C, iz prethodnog članka, smatraju se naprave s dimovodnim uređajem koje zrak za izgaranje uzimaju putem zatvorenog sustava iz slobodne atmosfere (ložište je neovisno o zraku u prostoriji).

**Članak 12.**

 Mjerenje sastava dimnih plinova, emisije ložišta (kod plinskih ložišta) te funkcionalnosti dimovodnih kanala vrši se prilikom svake promjene ili zamjene aparata ili ložišta i to isključivo na zahtjev korisnika, a u skladu sa dimnjačarskom strukom.

**Članak 13.**

Ovlašteni dimnjačar dužan je korisnike usluga obavijestiti o kontroli, pregledu, mjerenju i čišćenju dimovodnog objekta minimalno 1 (jedan) dan ranije.

Ukoliko korisnik nije u najavljeno vrijeme iz stavka 1. ovog članka prisutan na lokaciji dimovodnog objekta, ovlašteni dimnjačar dužan mu je ostaviti još jednu obavijest o ponovnom dolasku s novim terminom dolaska.

Ukoliko korisnik niti drugi puta (ponovljeni pokušaj iz stavka 2. ovog članka) nije prisutan na lokaciji dimovodnog objekta ili ne osigura prisustvo svojeg predstavnika, smatrat će se da je odbio dimnjačarsku uslugu.

**Članak 14.**

Popis korisnika usluga koji odbijaju dimnjačarsku uslugu, Ovlašteni dimnjačar je dužan dostaviti komunalnom redarstvu Grada Križevaca, u roku od 5 dana od primitka pisanog zahtjeva Grada Križevaca.

**Članak 15.**

Pod redovno čišćenje ne spadaju: peći od gline (kalijeve peći), štednjaci u domaćinstvima, metalne, centralne peći i sva ostala ložišta, bez obzira na vrstu peći i energenta i priključne cijevi koje nemaju otvor za čišćenje tih peći, a za koje onda postoji obveza da ih čisti njihov vlasnik ili korisnik.

U vrijeme redovnog obilaska, ovlašteni dimnjačar je na zahtjev korisnika usluge dužan je obaviti čišćenje peći iz stavka 1. ovog članka, uz plaćanje takve usluge sukladno Cjeniku.

Ukoliko u vrijeme redovnog čišćenja i kontrole dimovodnih objekata, korisnik zatraži neku dodatnu dimnjačarsku uslugu, te ako iz bilo kojeg razloga nije moguće izvršiti traženu uslugu odmah, dimnjačar će sporazumno dogovoriti termin izvršenja tražene usluge.

**V. NAČIN OBAVLJANJA DIMNJAČARSKE STRUKE**

**Članak 16.**

Ovlašteni dimnjačar dužan je obavljati dimnjačarske poslove pridržavajući se rokova propisanih ovom Odlukom te u skladu s važećim propisima, standardima i pravilima dimnjačarske struke.

Osim u propisanim rokovima ovlašteni dimnjačar je dužan obavljati dimnjačarske poslove i na poseban zahtjev korisnika usluga u skladu s međusobnim dogovorom. Taj se rad obavlja uz posebnu naknadu u skladu s važećim Cjenikom.

**Članak 17.**

Korisnici usluge ne smiju ovlaštenom dimnjačaru sprečavati pristup do mjesta za kontrolu, pregled, vršenje mjerenja i čišćenje dimovodnih i ventilacijskih objekata niti ga ometati u vršenju dimnjačarskih poslova.

Radi mogućnosti kvalitetnog i ispravnog posla na kontroli, pregledu, mjerenju i čišćenju dimovodnih i ventilacionih objekata pristup do istih, kao i vratašca za kontrolu i čišćenje mora uvijek biti slobodan.

Vratašca za kontrolu i čišćenje dimovodnih i ventilacijskih objekata moraju biti funkcionalna, tj. moraju biti izvedena na način da se mogu sigurno otvarati i zatvarati.

Na zahtjev dimnjačara, korisnik je dužan ugraditi vratašca na dimovodni objekt ukoliko ona ne postoje, a dimovodna cijev treba imati barem jedan otvor za čišćenje i kontrolu.

Korisnici usluge dužni su, radi nesmetanog obavljanja dimnjačarskih poslova, neposredno uz vratašca za kontrolu i čišćenje postaviti posudu za odlaganje čađi.

Čađu koja ispada kod čišćenja ovlašteni dimnjačar ne smije ostaviti u dimovodnim kanalima i sabiralištima za čađu, već je mora staviti u, od vlasnika ili korisnika, za to postavljenu posudu kod vratašca za kontrolu i čišćenje.

Ovlašteni dimnjačar nije dužan istu iznositi iz objekta. Ukoliko vlasnik ne osigura odgovarajuću posudu za čađu, ovlašteni dimnjačar je dužan isto evidentirati u radnom nalogu i tada čađu može ostaviti na mjestu nastanka te tada korisnik snosi odgovornost za eventualna zapaljenja iste i štetu koja može nastati u takvom slučaju.

Svaki dimnjak treba imati vratašca za čišćenje na dnu dimnjaka i na najvišoj etaži na kojoj je omogućen pristup ovlaštenom dimnjačaru. U slučaju potrebe ovlašteni dimnjačar se može i penjati na krov objekta, no to ovisi isključivo o sigurnosnoj procjeni ovlaštenog dimnjačara (vezano za zaštitu na radu) i zasebno se naplaćuje sukladno Cjeniku.

Prilikom obavljanja dimnjačarskih poslova, dimnjačar je dužan voditi brigu o čistoći prostorija korisnika usluge, te poduzeti sve mjere da se isti minimalno onečisti.

**Članak 18.**

Dimovodni objekt koje nije moguće zbog naslage čađi propisno i kvalitetno očistiti, treba prema potrebi očistiti ispaljivanjem ili strojno. Za takvu situaciju dimnjačar je dužan pisano upozoriti korisnika koji mora otkloniti takav nedostatak, uz plaćanje naknade ovlaštenom dimnjačaru prema važećem Cjeniku.

Ispaljivanje se vrši na mjestu koje je tehnički najpogodnije i uz sve mjere potrebnog opreza za taj posao.

Ispaljivanje se ne smije vršiti za vrijeme velikih vrućina ili jakog vjetra. Minimalno 1 (jedan) dan prije ispaljivanja dimovodnog objekta, ovlašteni dimnjačar je dužan obavijestiti profesionalnu vatrogasnu jedinicu, javnu vatrogasnu postrojbu, ili lokalno Dobrovoljno vatrogasno društvo ukoliko takvo postoji i operativno je.

Ispaljivanjem rukovodi ovlašteni dimnjačar, a pri ispaljivanju dimovodnih objekata moraju biti prisutna najmanje dva dimnjačara.

Nakon ispaljivanja dimovodnih objekata dimnjačar je dužan uvjeriti se da je uklonjena eventualna opasnost od požara.

Nakon ispaljivanja dimovodnog objekta, ovlašteni dimnjačar je isti dužan očistiti uz naknadu propisanu Cjenikom.

**Članak 19.**

Ako ovlašteni dimnjačar pri kontroli, pregledu, mjerenju ili čišćenju dimovodnih objekata ustanovi da na njima postoje nedostaci zbog kojih bi moglo doći do propuštanja dimnih plinova kroz njihove stijenke ili pak predstavljati opasnost od požara ili trovanja, dimnjačar je dužan o tome pisano upozoriti korisnika usluge.

O uočenom nedostatku iz stavka 1. ovog članka, ovlašteni dimnjačar će, s naznakom roka za otklanjanje uočenih nedostataka, obavijestiti Inspekciju zaštite od požara, korisnika usluge, te službu komunalnog redarstva Grada.

Rok za otklanjanje uočenih nedostataka iz stavka 1. ovog članka ne može biti duži od 15 dana. Ako uočeni nedostaci predstavljaju veću opasnost po sigurnost objekta ili ljudi, ovlašteni dimnjačar ima pravo odmah zabraniti upotrebu dotičnog dimovodnog objekta sve dok se uočeni nedostatak ne sanira i otkloni.

Ako i nakon zadanog roka, korisnik ne ukloni sve nedostatke, ovlašteni dimnjačar je dužan napraviti Zapisnik o neispravnosti dimnjaka i o tome obavijestiti komunalno redarstvo Grada Križevaca.

Nedostaci koji zahtijevaju postupak prema stavku 1. ovog članka su:

* ispucane stijenke (zidovi) dimovodnog objekta
* drvena građa ugrađena u stijenke dimnjaka ili preblizu vanjske stijenke dimnjaka
* izgradnja dimnjaka iz neodgovarajućeg građevnog materijala (salonit i sl.)
* neispravna dimnjačka vratašca za kontrolu, pregled i čišćenje dimnjaka (izrađena od neodgovarajućeg materijala, oštećena, nisu zrako nepropusna, nisu odgovarajućih dimenzija, neizolirana)
* da je tzv. glava dimnjaka trošna i raspucana, toplinski nedovoljno ili uopće neizolirana
* na dimnjačkoj glavi ugrađena tehnički neispravna tzv. pokrovna dimnjačka kapa (bilo da se radi o sistemu, načinu ugradnje ili vrsti materijala od kojih je izgrađena)
* ako je u blizini dimovodnog objekta smješten lako zapaljivi materijal
* drugi nenavedeni nedostaci koji ometaju normalno i sigurno funkcioniranje dimovodnog objekta.

Ako ovlaštenog dimnjačara pri kontroli, pregledu, mjerenju i čišćenju korisnik spriječi dva puta uzastopno da izvrši ponuđenu uslugu, smatrati će se da je dimovodni objekt neispravan.

**Članak 20.**

Ako ovlašteni dimnjačar utvrdi nedostatke (sukladno čl. 19) na dimovodnom objektu na koji je priključena ložišna naprava na plin, dužan je odmah o uočenim nedostacima obavijestiti lokalnog distributera ili dobavljača plina, protupožarnu inspekciju i komunalno redarstvo Grada, te korisnika usluge.

Lokalni distributer je dužan odmah isključiti opskrbu ili dostavu plina, sve dok se uočeni nedostaci ne otklone i dimovodni objekt dovede u ispravno stanje.

Troškove isključenja i ponovnog uključenja plina snosi korisnik usluge.

**Članak 21.**

Ovlašteni dimnjačar dužan je na području Grada obavljati stručne preglede dimovodnih i ventilacijskih objekata u novoizgrađenim objektima, te objektima koji se dograđuju rekonstrukcijom ili saniraju, a sukladno zahtjevu vlasnika i/ili korisnika.

Isto se odnosi i na slučajeve kada se prelazi sa korištenja jednog energenta za loženje na drugi energent.

Stručnim pregledom mora se ustanoviti da li su dimovodni i ventilacijski objekti građevinski pravilno izgrađeni, da li su od odgovarajućeg građevnog materijala, da li su protupožarno sigurni te da li udovoljavaju svim dimnjačarskim pravilima i propisima.

Ovlašteni dimnjačar nije dužan izvršavati stručni pregled i izdavati stručni nalaz ukoliko plinski bojler nije spojen u dimnjak, nego je izvod iz bojlera izveden direktno putem cijevi na fasadi ili na (ravnom) krovu (tzv. fasadni bojler).

Za slučajeve iz prethodnog stavka ovog članka, ovlašteni instalater je dužan utvrditi ispravnost rada bojlera i o tome izdati pisanu potvrdu.

Nakon izvršenog stručnog pregleda iz stavka 1. ovog članka ovlašteni dimnjačar izdaje ”Stručni nalaz o dimovodnom ili ventilacionom objektu” koji može biti pozitivan ili negativan (ovisno o ispravnosti ili neispravnosti pregledanog objekta).

Investitor, izvođač radova, vlasnik, suvlasnik, upravitelj zgrade ili korisnik dimovodnog objekta mora od ovlaštenog dimnjačara zatražiti stručan pregled na objektu te izdavanje stručnog nalaza, u slučajevima navedenima u ovom članku ili situacijama propisanima posebnim Zakonom.

**Članak 22.**

Zbog sprečavanja štetnih posljedica od pogrešnog priključivanja ložišnih naprava te zbog sprečavanja štetnih posljedica od preopterećenja dimovodnih objekata zabranjeno je bez pismenog odobrenja ovlaštenog dimnjačara razmještati priključke ložišnih naprava (kao i mijenjati vrstu goriva), spajati ložišne naprave raznih etaža na isti dimovodni kanal ili postavljati nove ložišne naprave.

O svim promjenama iz stavka 1. ovog članka izvršenim bez odobrenja ovlaštenog dimnjačara, korisnici sami snose sve posljedice takvih radnji.

Vlasnici, suvlasnici, korisnici, upravitelji zgrada ili izvođači radova o svim promjenama iz stavka 1. ovog članka, dužni su odmah i bez odlaganja pisano obavijestiti ovlaštenog dimnjačara, a sve u svrhu zaštite zdravlja i života ljudi i sprečavanje nastanka materijalne štete.

**Članak 23.**

Svi korisnici dimovodnih objekata koji će koristiti plinsko gorivo dužni su zatražiti stručni nalaz – atest od ovlaštenog dimnjačara.

Samo na temelju stručnog nalaza – atesta ovlašteni distributer plina može plinsku napravu priključenu na dimnjak pustiti u pogon.

Ako ovlašteni dimnjačar prilikom pregleda dimovodnih objekata na koje je priključena plinska naprava, ustanovi nedostatke, dužan je odmah o uočenim nedostacima obavijestiti distributera plina koji treba obustaviti isporuku plina dok vlasnik ili korisnik ne otkloni uočene nedostatke. Ujedno mora o tome obavijestiti protupožarnu inspekciju.

Isto vrijedi i u slučaju kada je plinska naprava pogrešno priključena na dimovodni objekt.

Sve troškove proizašle iz radnji koje su posljedica stavka 3. ovog članka, snosi korisnik.

**VI. NAKNADA ZA DIMNJAČARSKE USLUGE**

**Članak 24.**

Za obavljanje dimnjačarske usluge plaća se naknada.

Visinu naknada za dimnjačarske usluge utvrđuje se Cjenikom dimnjačarskih usluga koji se donosi na način propisan Zakonom.

Naknada za dimnjačarske usluge naplaćuje se nakon obavljene usluge, odnosno izvršenih radova, a na osnovi ispostavljenog računa.

**Članak 25.**

Naknadu iz prethodnog članka plaća korisnik usluge.

Za dimnjačarske usluge izvršene na zahtjev korisnika, a izvan propisanog radnog vremena iz čl. 9. ove Odluke i rokova određenih čl. 10. ove Odluke, naknadu za dolazak i izvršene usluge plaća korisnik usluge.

**VII. NADZOR NAD OBAVLJANJEM DIMNJAČARSKE SLUŽBE**

**Članak 26.**

Nadzor nad obavljanjem dimnjačarskih usluga obavljaju nadležne inspekcijske službeutvrđene Zakonom o zaštiti od požara i Komunalno redarstvo Grada Križevaca.

**Članak 27.**

Komunalno redarstvo Grada, odnosno komunalni redar ovlašten je:

1. narediti obavljanje dimnjačarskih radova ako utvrdi da ih ovlašteni dimnjačar ne obavlja na pravilan način ili ih ne obavlja u potpunosti
2. zabraniti neovlašteno obavljanje dimnjačarskih radova
3. pratiti vođenje kontrolne knjige i kartoteke dimovodnih i ventilacionih objekata
4. izdati obavezan prekršajni nalog
5. pokrenuti prekršajni postupak
6. izricati i naplaćivati novčane kazne
7. poduzimati i druge propisane mjere.

**Članak 28.**

U svezi vršenja nadzora nad redovitom obveznom kontrolom, pregledom i čišćenjem dimovodnih i ventilacijskih objekata, ovlašteni dimnjačar dužan je voditi kontrolnu knjigu.

Kontrolu knjiga vodi se posebno za svaki objekt i sadrži:

1. oznaku objekta – mjesto, ulica i kućni broj
2. ime i prezime vlasnika ili korisnika objekta, odnosno naziv osobe koja upravlja objektom
3. broj i vrstu dimovodnih i ventilacijskih objekata na kojima se pružaju dimnjačarske usluge
4. datum obavljene dimnjačarske usluge i nalaz
5. popis izvršenih dimnjačarskih usluga
6. potpis dimnjačara koji je obavio dimnjačarsku uslugu
7. potpis osoba iz točke 2. ovog stavka.

U kontrolnu knjigu upisuju se izvršeni dimnjačarski poslovi, time da ovu činjenicu svojim potpisom potvrđuje korisnik usluge ili osoba na čiji su zahtjev izvršeni dimnjačarski poslovi.

U slučaju višestambenih zgrada, a odsutnosti određenih predstavnika - bilo vlasnika, bilo upravitelja objekta - izvršene dimnjačarske poslove potvrđuje svojim potpisom u kontrolnoj knjizi zadnji stanar kod kojeg je posao izvršen.

Upis izvršenih dimnjačarskih poslova supotpisuje u kontrolnoj knjizi dimnjačar koji je izvršio poslove.

Evidencije u kontrolnoj knjizi mogu se voditi u obliku radnih naloga ili digitalnim putem.

Knjiga se vodi za tekuću godinu, a čuva se tri godine.

Ovlašteni dimnjačar može prema potrebi voditi i druge evidencije o izvršenim dimnjačarskim uslugama i kontroli dimovodnih objekata, kao i evidenciju nedostataka i neobavljenog čišćenja i kontrole dimovodnog objekta.

**Članak 29.**

Ovlašteni dimnjačar dužan je voditi kartoteku (katastar) svih dimovodnih i ventilacionih objekata na području Grada Križevaca.

Katastar dimnjaka može se voditi u pisanom ili digitalnom obliku.

Pojedini kartoni dimovodnih i ventilacionih objekata moraju sadržavati:

1. oznaku objekta – mjesto, ulica i kućni broj
2. ime i prezime vlasnika ili korisnika odnosno naziv tijela koji upravlja objektom
3. broj i vrstu dimovodnog i ventilacijskog objekta
4. rokove kontrole, pregleda i čišćenja
5. tip, vrstu ložišne naprave priključenu na dimovodni objekt, vrstu goriva ložišne naprave

Sve podatke u točkama od 1. do 5. ovog članka moraju se ažurirati (kontrolirati) prilikom svakog pregleda i/ili čišćenja dimovodnih i ventilacijskih objekata te sve eventualne promjene uvesti u karton.

**VIII. KAZNENE ODREDBE**

**Članak 30.**

Novčanom kaznom u iznosu od 5.000,00 kuna kaznit će se za prekršaj pravna osoba, ovlašteni dimnjačar, a novčanom kaznom u iznosu 1.000,00 kuna kaznit će se i odgovorna osoba u pravnoj osobi za povrede ove Odluke i to:

1. ako ne kontrolira, pregledava i čisti dimovodne i ventilacione objekte u rokovima predviđenim u člancima 10. i 11. ove Odluke
2. ako postupa protivno članku 28. i 29. ove Odluke
3. ako izvršene dimnjačarske usluge naplati više nego je Cjenikom određeno (članak 24. ove Odluke)
4. ako ne izda pismeni račun za izvršene usluge (članak 24. ove Odluke)
5. ako ne vodi ili neuredno vodi kontrolnu knjigu, odnosno katastar dimovodnih objekata (članak 28. i 29. ove Odluke)
6. distributer plina, ukoliko pusti u pogon plinski uređaj bez stručnog nalaza – atesta ovlaštenog dimnjačara (članak 23.)
7. pravodobno ne prijavi ispaljivanje čađe (članak 18.)
8. ne izvršni stručni pregled prema zahtjevu, odnosno ne izda u pismenoj formi svoj stručni nalaz – atest (članak 21. i 23.)

**Članak 31.**

Novčanom kaznom od 200,00 kn kazniti će se za prekršaj fizička osoba, a novčanom kaznom od 1.000,00 kn kazniti će se fizička osoba obrtnik i pravna osoba, te predstavnik suvlasnika stanara i upravitelj zgrade za povredu odredaba iz ove Odluke i to:

1. ako kao Investitor ili Izvođač građevinskih radova ne traži stručni pregled i izdavanje stručnog nalaza – atesta (članak 21. i 23.)
2. ako bez odobrenja ovlaštenog dimnjačara vrši razmještaj priključaka ložišta ili vrši promjenu vrsta goriva koje se u ložištu ili ložištima koristi (članak 22.)
3. ako ovlaštenom dimnjačaru uskrati davanje obavijesti ili mu da netočne podatke, vezane uz dimovodne objekte
4. ako sprečava ili omete dimnjačara u obavljanju dimnjačarskih poslova (članak 17.)
5. ako spriječi (ne osigura) nesmetan prilaz dimovodnim i ventilacionim objektima za koje je predviđena obavezna kontrola, pregled i čišćenje (članak 17.)
6. ako ne otkloni u zadanom roku uočene nedostatke na dimovodnom i ventilacijskom objektu (članak 19.)
7. ako priključi ložišnu napravu na plinsko gorivo bez stručnog pregleda ili stručnog nalaza – atesta ovlaštenog dimnjačara (članak 23.)

**Članak 32.**

Ukoliko komunalno redarstvo Grada utvrdi da prekršitelj do sada nije počinio niti jedan prekršaj iz čl. 30. i 31. ove Odluke, umjesto novčane kazne može izreći pisanu opomenu.

**IX. PRIJELAZNE I ZAVRŠNE ODREDBE**

**Članak 32.**

Stupanjem na snagu ove Odluke prestaje važiti Odluka o dimnjačarskoj službi za područje Grada Križevaca ("Službeni vjesnik Grada Križevaca" broj 2/08).

**Članak 33.**

Ova Odluka stupa na snagu osmog dana od dana objave u "Službenom vjesniku Grada Križevaca".

GRADSKO VIJEĆE GRADA KRIŽEVACA

KLASA:
URBROJ:
Križevci, 14. rujna 2022.

PREDSJEDNIK

Igor Frbežar